b"\n_START_ARTICLE_\nJo\xc5\xbee Zorn\n_START_SECTION_\n\xc5\xbdivljenje in delo\n_START_PARAGRAPH_\nNi\xc5\xbeje razrede gimnazije je obiskoval v Celju, Ver\xc5\xbeeju in Mariboru in kon\xc4\x8dal u\xc4\x8ditelji\xc5\xa1\xc4\x8de v Mariboru (1927). V \xc5\xa1olskem letu 1927/1928 je u\xc4\x8dil v Mali Nedelji pri Ljutomeru in od 1929\xe2\x80\x931941 v Ra\xc4\x8dah pri Mariboru. Junija 1941 bil z dru\xc5\xbeino izgnan v Veliko Gradi\xc5\xa1te (Srbija), kjer je bil zaposlen pri finan\xc4\x8dni kontroli in od oktobra 1944 kot okrajni referent za prosveto v tamkaj\xc5\xa1nem Ob\xc4\x8dinskem ljudskem odboru. Od pomladi 1945 je v Beogradu vodil repatriacijo izseljenih Slovencev iz Srbije. Avgusta 1945 se je vrnil v Slovenijo, bil 1946 v Mariboru \xc5\xa1olski nadzornik, potem 1947-1949 v Ljubljani referent za kulturno umetni\xc5\xa1ki sektor pri glavnem odboru sindikatov SRS, od 1949\xe2\x80\x931951 predsednik republi\xc5\xa1kega odbora sindikata prosvetnih delavcev, 1952 predsednik Zdru\xc5\xbeenja u\xc4\x8diteljev Slovenije, od 1953 novinar-urednik kulturno prosvetnih oddaj Radia Ljubljana. Leta 1968 je stopil v pokoj, a je honorarno \xc5\xa1e delal na RTV (zbiral arhivsko gradivo o slovenskem radiu)._NEWLINE_O \xc5\xa1olstvu je objavljal razne \xc4\x8dlanke v stanovskem listu U\xc4\x8diteljski tovari\xc5\xa1. Na glasbenem podro\xc4\x8dju je delal predvsem z mladino: vodil je mladinski pevski zbor Ra\xc4\x8dki \xc5\xa1krjan\xc4\x8dek (1931\xe2\x80\x931941), bil med organizatorji mladinskega pevskega festivala v Mariboru (1936), in o tem objavljal \xc4\x8dlanke. Reporta\xc5\xbee in potopise je pisal za Na\xc5\xa1o \xc5\xbeeno, Na\xc5\xa1e razglede, za stalne radijske oddaje Na\xc5\xa1i popotniki na tujem, Odmevi z gora in Po\xc4\x8ditni\xc5\xa1ki ka\xc5\xbeipot. Prevedel je knji\xc5\xbeico Pravica do dela in odmora (E. A. Pa\xc5\xa1erstnik) in ve\xc4\x8d radijskih igre za Radio Ljubljana.: G. Prugel, Apolon na Seini (1956), H. J. Rehfisch in W. Herzog, Dreyfussova afera (1957), E. O'Neill, O divjina (1959) in druge."